Document ID: 32002R0336

Komisijas Regula (EK) Nr. 336/2002
(2002. gada 22. februāris),
ar kuru groza Regulu (EK) Nr. 805/1999, ar ko paredz dažus pasākumus, lai īstenotu Padomes Regulu (EK) Nr. 718/1999 par Kopienas flotes jaudas politiku iekšējo ūdensceļu pārvadājumu veicināšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 718/1999 (1999. gada 29. marts) par Kopienas flotes jaudas politiku iekšējo ūdensceļu pārvadājumu veicināšanai [1] un jo īpaši tās 9. panta 3. punktu,
tā kā:
(1) Ievērojot Regulas (EK) Nr. 718/1999 7. pantu, Komisijai jāparedz sīki izstrādāti noteikumi, kas vajadzīgi, lai īstenotu Kopienas flotes jaudas politiku, kura noteikta minētajā regulā.
(2) Komisijas Regulā (EK) Nr. 805/1999 [2], kurā jaunākie grozījumi izdarīti ar Regulu (EK) Nr. 997/2001 [3], par dažiem pasākumiem Regulas (EK) Nr. 718/1999 īstenošanai, 4. pantā noteikts, ka noteikums "vecs par jaunu" ir spēkā no 1999. gada 29. aprīļa.
(3) Regulas (EK) Nr. 718/1999 4. panta 2. punktā ir prasība, ka attiecība "vecs par jaunu" pastāvīgi jāsamazina, lai to, cik ātri iespējams, un regulāros etapos, vēlākais, līdz 2003. gada 29. aprīlim samazinātu līdz nullei.
(4) 1. pantā Komisijas Regulā (EK) Nr. 1532/2000 [4], ar kuru izdarīti grozījumi Regulā (EK) Nr. 805/1999, samazināta attiecība "vecs par jaunu", sākot no divdesmitās dienas pēc tās publicēšanas, t.i., no 2000. gada 3. augusta. Tā vēlreiz samazināta saskaņā ar 1. pantu Regulā (EK) Nr. 997/2001 sākot no divdesmitās dienas pēc tās publicēšanas, t.i., no 2001. gada 18. jūnija.
(5) Ņemot vērā pienākumu ne vēlāk kā līdz 2003. gada 29. aprīlim šo attiecību samazināt līdz nullei, kā arī dažādās iekšējo ūdensceļu pārvadājumu tirgus nozarēs vērojamās tendences, attiecība "vecs par jaunu" būtu samazināma vēlreiz.
(6) Tāpēc ir jākoriģē dažādie attiecības "vecs par jaunu" rādītāji, kas minēti 4. pantā Regulā (EK) Nr. 718/1999, un noteikti 4. pantā Regulā (EK) Nr. 805/1999, kurā izdarīti grozījumi ar 1. pantu Regulā (EK) Nr. 997/2001, taču nelikvidējot kopš 1990. gada veikto struktūras uzlabojumu rezultātā panāktos sasniegumus. Ņemot vērā nelielu vispārēju pieprasījuma palielināšanos pēc iekšējo ūdensceļu pārvadājumu pakalpojumiem, un saglabājot līdzsvaru starp tā trim nozarēm, kā arī ņemot vērā to īpatnības, šīs attiecības būtu samazināmas uz pusi līdz 0,30:1 sauskravas kuģiem, 0,45:1 tankkuģiem, un 0,125:1 stūmējkuģiem.
(7) Par šajā regulā paredzētajiem pasākumiem ir notikusi apspriede ar Kopienas flotu jaudas un veicināšanas politikas ekspertu grupu, kas izveidota saskaņā ar Regulas (EK) Nr. 805/1999 6. pantu,
IR PIEŅĒMUSI ŠO REGULU.
1. pants
Regulu (EK) Nr. 805/1999 groza šādi:
1) Regulas 4. panta 1. punktā attiecību "0,60:1" aizstāj ar attiecību "0,30:1";
2) Regulas 4. panta 2. punktā attiecību "0,90:1" aizstāj ar attiecību "0,45:1";
3) Regulas 4. panta 3. punktā attiecību "0,25:1" aizstāj ar attiecību "0,125:1".
2. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Regula uzliek saistības kopumā un ir tieši piemērojama visās dalībvalstīs.
Briselē, 2002. gada 22. februārī

Labels: 8